CELEX: 62020TN0163
Language: mt
Date: 2020-04-02 00:00:00
Title: Kawża T-163/20: Rikors ippreżentat fit-2 ta’ April 2020 – Isopix vs Il-Parlament

8.6.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 191/24
            
         
      Rikors ippreżentat fit-2 ta’ April 2020 – Isopix vs Il-Parlament
      (Kawża T-163/20)
      (2020/C 191/32)
      Lingwa tal-kawża: il-Franċiż
      
         Partijiet
      
      
         Rikorrenti: Isopix SA (Ixelles, il-Belgju) (rappreżentanti: P. Van den Bulck u J. Fahner, avukati)
      
         Konvenut: Il-Parlament Ewropew
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla, b’applikazzjoni tal-Artikolu 263 tat-Trattat dwar il-Funzjonament tal-Unjoni Ewropea, id-deċiżjoni tal-Parlament Ewropew innotifikata b’ittra tal-24 ta’ Marzu 2020, li permezz tagħha r-rikorrenti ġiet informata li l-offerta tagħha għall-kuntratt pubbliku COMM/DG/AWD/2019/854 ma ġietx aċċettata u li l-kuntratt inkwistjoni ngħata lil offerent ieħor;
               
            
                  —
               
               
                  tordna lill-Parlament teżamina l-offerti mill-ġdid; sussidjarjament, tikkundanna lill-Parlament għad-danni sabiex jikkumpensa d-dannu mġarrab għat-telf tal-possibbiltà li hija tingħata l-kuntratt kif ukoll għall-ispejjeż u għall-piżijiet inkorsi minħabba l-parteċipazzjoni f’din is-sejħa għal offerti;
               
            
                  —
               
               
                  tordna lill-Parlament jipproduċi r-rapport ta’ analiżi tal-offerti;
               
            
                  —
               
               
                  tikkundanna lill-Parlament għall-ispejjeż kollha.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka erba’ motivi.
      
                  1.
               
               
                  L-ewwel motiv ibbażat fuq ksur tal-obbligu ta’ motivazzjoni. Ir-rikkorrenti ssostni li l-komunikazzjonijiet mibgħuta mill-Parlamant ma jikkostitwixxux motivazzjoni konformi mar-rekwiżiti tar-regolament finanzjarju ġenerali, minħabba li huma ma jinkludu la l-vantaġġi kwalitattivi tal-offerta magħżula, la l-informazzjoni dwar il-kriterju ta’ prezz u lanqas il-punteġġ finali miksub mill-offerta tar-rikorrenti;
               
            
                  2.
               
               
                  It-tieni motiv ibbażat fuq ksur tal-prinċipji ta’ trasparenza u ta’ ugwaljanza fit-trattament. Ir-rikorrenti ssostni li l-offerta tagħha, imħejjija b’mod speċjalizzat sabiex tintwera fuq l-iskrin, ġiet evalwata fuq il-bażi ta’ verżjoni stampata, kuntrarjament għad-dispożizzjonijiet tas-sejħa għal offerti. Għalhekk, parti kruċjali tal-fajl ġiet eskluża mill-evalwazzjoni, kuntrarjament għar-rekwiżiti ta’ trasparenza u ta’ ugwaljanza fit-trattament;
               
            
                  3.
               
               
                  It-tielet motiv ibbażat fuq ksur tal-obbligu ta’ diliġenza. Skont ir-rikorrenti, il-Parlament naqas mill-obbligu ta’ diliġenza li jivverika jekk il-fotografi li l-curricula vitae tagħhom ġew ippreżentati fl-offerta tal-offerent rebbieħ kinux aċċettaw li jaħdmu Brussell jew Strasbourg.
               
            
                  4.
               
               
                  Ir-raba’ motiv ibbażat fuq żball manifest ta’ evalwazzjoni mwettaq mill-Parlament peress li ma eskludiex l-offerta tal-offerent li ntagħżel, minkejja li din kienet inkompatibbli mal-kriterju ta’ għażla li teżiġi li l-offerent ikollu tim kompost minn tal-inqas ħmistax-il persuna għal-lott 1 u tnax-il persuna għal-lott 2.